Lögreglunni á höfuðborgarsvæðinu berast nokkuð reglulega ábendingar um að öryggisbúnaði barna í bifreiðum sé ábótavant eða hann ekki notaður á réttan hátt , en einkum virðist eftir þessu tekið þegar verið er að fara með eða sækja börn í leikskóla . Þetta er að sjálfsögðu áhyggjuefni enda eigum við ekkert dýrmætara heldur en börnin okkar . Hverju er um að kenna skal ósagt látið , en leiðbeiningar um hentugan öryggisbúnað fyrir börn og hvernig hann á að nota er m.a. að finna á heimasíðu Samgöngustofu og þær ættu allir foreldrar / forráðamenn að kynna sér . Þess má enn fremur geta að Samgöngustofa og Slysavarnarfélagið Landsbjörg gerðu einmitt könnun fyrr á árinu um öryggi barna í bílum , en niðurstöðurnar voru frekar jákvæðar sem betur fer og margt hefur áunnist í þessum efnum undanfarin ár og áratugi . Enn er þó hægt að gera betur , en í könnuninni þetta árið , þar sem heimsóttir voru 57 leikskólar víða um land , voru 20 börn alveg laus í bílum og þ.a.l. í mikilli hættu .